R. Fico, poslanec: (2003-04-09):
V roku 2002 som konštatoval, že správa predložená generálnym prokurátorom obsahuje naozaj obrovské množstvo informácií o stave kriminality, o tom, ktorí páchatelia a za akých okolností sa dopúšťajú akých druhov trestnej činnosti a, samozrejme, správa sa týka aj civilnej oblasti, v ktorej prokuratúra ako taká postupuje a je oprávnená podávať konkrétne návrhy. Chcel by som využiť moju úvodnú časť vystúpenia a požiadať pána generálneho prokurátora, hoci som to urobil už aj v roku 2002, aby pri spracúvaní ďalšej správy za rok 2003, ktorú budeme prerokúvať či už v roku 2004, alebo niekedy v druhej polovici tohto roku nezabudol na tú časť trestného systému Slovenskej republiky, ktorej hovoríme obete alebo poškodení trestnými činmi. Opakovane, a to nielen v súvislosti so správou pána generálneho prokurátora, ale aj s ďalšími správami, ktoré predkladá napríklad ministerstvo vnútra, trváme na tom, aby sa v týchto informatívnych dokumentoch objavovali nielen štatistické údaje o počte trestných činov, o páchateľoch, ale predovšetkým o tom, v akom postavení sa nachádzajú obete trestných činov. Nechcem teraz rozoberať, pretože mojím zámerom nebolo zdržiavať. Ja iba túto oficiálnu požiadavku kladiem na generálneho prokurátora, pretože podávané správy nie sú potom vyvážené a neposkytujú celkový obraz o stave trestného systému. Druhá vec vo všeobecnej polohe, o ktorej by som rád hovoril v súvislosti s prokuratúrou, je iniciatíva, ktorá sa objavuje v rámci rezortu spravodlivosti, ktorej úlohou je významne obmedziť právomoci a postavenie generálneho prokurátora a prokuratúry ako takej. Objavujú sa návrhy, že by to mal byť minister spravodlivosti, ktorý bude oprávnený vymenúvať niektorých funkcionárov prokuratúry, napríklad okresných a krajských prokurátorov. Objavujú sa návrhy, že dokonca minister spravodlivosti by mal mať právo podávať pokyny týmto činiteľom, pokiaľ ide o ich prácu s jednotlivými prípadmi. Materiál, o ktorom hovorím, obsahuje aj ďalšie významné oprávnenia, ktoré sa berú z rezortu prokuratúry a dávajú sa do rúk rezortu ministerstva spravodlivosti, napríklad pri podávaní mimoriadnych opravných prostriedkov. Vážené dámy a páni, chcel by som naozaj upozorniť, že keď sme v roku 1992 prijímali Ústavu Slovenskej republiky, tak sme úmyselne viedli pomerne dlhú diskusiu na tému, či zaradiť alebo nezaradiť prokuratúru do systému orgánov, ktoré sú upravené v Ústave Slovenskej republiky. Nakoniec vyhrala predstava, že aspoň rámcovo naozaj prokuratúru upravíme, z čoho vyplýva, že prokuratúra je ústavný orgán Slovenskej republiky a nie je možné jej právomoci obmedzovať, limitovať obyčajnými zákonmi. Na túto tému rokoval aj výbor pre ľudské práva, národnosti a postavenie žien včera, kde pán generálny prokurátor vystúpil s podobnou správou alebo s tou istou správou, ako vystupuje dnes. Chcem vás informovať, vážené dámy a páni, že výbor pre ľudské práva, národnosti a postavenie žien včera prijal mimoriadne závažné uznesenie vo vzťahu k ministrovi spravodlivosti, kde výbor vyjadril obavy nad tým, že v rezorte spravodlivosti vzniká takýto dokument, ktorý významne siaha na právomoci generálneho prokurátora, a navyše požiadal ministra spravodlivosti, aby pri spracúvaní akýchkoľvek iných legislatívnych iniciatív vždy rešpektoval Ústavu Slovenskej republiky, základnú právnu úpravu prokuratúry, ktorá je obsiahnutá nielen v ústave, ale aj v príslušných zákonoch. Jednoducho diskusia o správe, ktorú predkladá pán generálny prokurátor, by sa nemala zúžiť iba na čísla a štatistiky, na ktoré pán generálny prokurátor ukazuje, ale mal by tu byť daný aj priestor na diskusiu o budúcnosti a postavení prokuratúry ako takej.  Som presvedčený napriek tomu, akú minulosť mal tento systém prokuratúry, že sa osvedčil, že je to systém, na ktorom by nám malo v každom prípade záležať a nemali by sme dovoliť, aby niekto vstupoval prostredníctvom exekutívy a obmedzoval veľmi dôležitý stupeň slovenského trestného systému. Bol by som preto naozaj rád, vážené dámy a páni, ak sa objaví podobná iniciatíva, o ktorej som teraz hovoril, na stoloch poslancov Národnej rady, aby bola odmietnutá, pretože ide naozaj o nekoncepčný, nekoordinovaný zásah do významného piliera slovenského trestného systému. Vážené dámy a páni, milí kolegovia. Chcem konštatovať, že prokuratúra Slovenskej republiky je podľa môjho názoru jeden z najstabilnejších prvkov slovenského trestného systému. Ak porovnávame prokuratúru napríklad s políciou, s úradmi vyšetrovania, ktoré sme, samozrejme, pomenili, pokiaľ ide o názvy, a súčasne porovnávam prokuratúru so všeobecnými súdmi, ktoré rozhodujú o trestných veciach, musím naozaj konštatovať, že ide o jeden z najstabilnejších prvkov, aj pokiaľ ide o kvalitu prijímaných rozhodnutí, aj pokiaľ ide o kvalitu prijímaných návrhov. V tomto duchu si myslím, že by mala Národná rada Slovenskej republiky možno aj v podobe uznesenia oceniť príspevok, ktorý prokuratúra v tejto oblasti urobila. Pokiaľ ide o samotnú správu, ktorú predložil pán generálny prokurátor. Mimoriadne dôležité je konštatovanie, že v roku 2002 došlo k výraznému zvýšeniu počtu osôb, ktoré sú trestne stíhané. Možno by mohol niekto povedať, že je to dôsledok lepšej práce orgánov činných v trestnom konaní. Skôr by som konštatoval, že ide o dôsledok nárastu trestnej činnosti, a to predovšetkým v oblasti majetkovej a hospodárskej, pretože v oblasti násilnej trestnej činnosti sme dnes svedkami mierneho poklesu trestnej činnosti. Veľmi dôležité sú informácie, ktoré uvádza pán generálny prokurátor vo svojej správe, ktoré sa týkajú predovšetkým majetkovej trestnej činnosti a vysokej účasti recidivistov na páchaní predovšetkým takých trestných činov, ako sú krádeže, ďalej je to trestný čin odcudzenia motorového vozidla, trestný čin krádeže vlámaním do rodinných domov, do bytov, ako aj ďalšie trestné činy, ktoré spadajú do charakteristiky trestných činov majetkovej a hospodárskej povahy. Veľmi pozorne si treba prečítať tú časť správy pána generálneho prokurátora, ktorá hovorí o civilnej oblasti. Je veľká škoda, že sme zobrali prokuratúre možnosť iniciatívnejšie a aktívnejšie vstupovať do občianskeho súdneho konania, ako to je teraz, pretože prokuratúra v porovnaní s predchádzajúcim obdobím má naozaj podstatne obmedzenejšie právomoci. Viem si predstaviť, že sú tu mnohé prípady, kde by prokuratúra v mene štátu začínala mnohé konania civilného charakteru a o jednom z takýchto konaní budem, vážené dámy a páni, hovoriť, ak budem pokračovať v tomto vystúpení. V tomto okamihu, vážené dámy a páni, keďže je 19.00 hodín, chcem vám všetkým popriať,  pekný večer. Ak dovolíte, pani podpredsedníčka, rád by som pokračoval s konkrétnymi vecami, pokiaľ ide o správu pána generálneho prokurátora zajtra po tom, čo Národná rada slávnostne schváli pristúpenie k NATO. Ďakujem pekne. (Potlesk.) Z. Martináková, podpredsedníčka NR SR: Ďakujem, pán poslanec. Prerušujem schôdzu do zajtra. O 9.00 hodine začneme dohodnutým bodom programu o pristúpení Slovenska k Severoatlantickej zmluve. Potom budeme pokračovať v tomto bode programu. Dámy a páni, želám vám pekný večer. Dovidenia zajtra. (Prerušenie rokovania o 19.00 hodine.)